гр. София,

Изх. № 28

Дата: 08.05.2019 г.

ДО: ПРЕДСЕДАТЕЛЯ И НАРОДНИТЕ

ПРЕДСТАВИТЕЛИ ОТ КОМИСИЯТА ПО РЕГИОНАЛНА ПОЛИТИКА, БЛАГОУСТРОЙСТВО И МЕСТНО САМОУПРАВЛЕНИЕ

ОТНОСНО: Становище на Сдружение „Обединен селски район" по ЗИД на ЗУЧК и предложения на народни представители постъпили между първо и второ гласуване

УВАЖАЕМИ ДАМИ И ГОСПОДА НАРОДНИ ПРЕДСТАВИТЕЛИ,

Във връзка с разглеждането от НС на Закона за изменение и допълнение на Закона за устройство на Черноморското крайбрежие № 902-01-8/26.02.2019 г., и допълнителните предложения на народни представители между първо и второ гласуване на законопроекта, Сдружение „Обединен Селски район" ви изпраща следното становище:

1. Както е известно, по отношение на закрилата на природните местообитания компетентни закони в България са Законът за биологичното разнообразие и Законът за защитените територии. От своя страна ЗУЧК няма компетенции за природни местообитания. В европейското право ресорната Директива за опазване на естествените местообитания и на дивата флора и фауна - 92/43/ЕИО на Съвета, не предвижда опазване на Черноморски дюни. Тъй като ЕС не предвижда тяхното специално опазване, то те могат да бъдат под закрилата на българските специални закони - ЗБР и ЗЗТ, а не от ЗУЧК. Дюните предмет на опазване до сега са били разположени по плажовете и в защитени територии - държавна собственост. В този смисъл сме твърдо против съществуващата в ЗУЧК разпоредба, даваща възможност частни имоти под претекст за наличие на дюни, да се превръщат в публична държавна собственост, съгласно чл. 6, ал. 4 чрез национализация. Такъв текст не подхожда на правова държава, член на ЕС, където частната собственост е неприкосновена, поради което настояваме тази възможност да бъде премахната от законодателя.
2. Подкрепяме предложението на народния представител Искрен Веселинов, в §2а относно изменението на разпоредбата на 10а, като предлагаме да се допълни текста след израза категоризирани къмпинги с израза „и територията на зона А".
3. Подкрепяме предложението направено от народните представители от НФСБ -Валери Симеонов, Христиан Митев и Георги Колев.
4. По принцип подкрепяме предложението на народните представители Димитър Бойчев Петров, Александър Ненков, Иван Миховски, но считаме за по-добре срокът за обявяване на търга за отдаване под наем на морски плаж да се промени от 15 на 30 дни предварително.

Надяваме се нашето становище да бъде взето под внимание от членовете на Комисията по регионална политика, благоустройство и местно самоуправление.

С уважение,

Гриша - Председател на Сдружение „Обединен селски район"